Predkladacia správa

	Návrh štátneho záverečného účtu Slovenskej republiky za rok 2002 sa na rokovanie vlády predkladá na základe § 50 ods. 5 zákona Národnej rady SR č. 303/1995 Z. z. o rozpočtových pravidlách v znení neskorších predpisov, podľa ktorého „ministerstvo financií vypracúva návrh štátneho záverečného účtu za príslušný rozpočtový rok a predkladá ho vláde“.
	V pláne hlavných úloh vlády na rok 2003 je zaradený na mesiac máj pod bodom č. 4.
	Predložený materiál predstavuje súhrnný dokument o výsledkoch rozpočtového hospodárenia štátneho rozpočtu a ostatných zložiek verejného rozpočtu. Bol vypracovaný v súčinnosti so všetkými subjektami, ktorých rozpočty tvoria verejný rozpočet. Formálne je rozdelený na textovú časť, tabuľkovú časť a prílohy a jeho obsah zodpovedá vecnému vymedzeniu tak, ako je uvedené v § 50 ods. 1 a ods. 8 zákona o rozpočtových pravidlách.
	Ide o nelegislatívny materiál, ktorý obsahuje faktografické údaje z bankového a účtovného výkazníctva (výsledky riadnych účtovných závierok)  štátnych rozpočtových organizácií, príspevkových organizácií a ďalších zložiek verejného rozpočtu. 
	Nemá finančný, ekonomický, resp. environmentálny vplyv ani vplyv na zamestnanosť, nevyplýva z neho potreba uskutočnenia organizačných, materiálno-technických alebo personálnych zmien.
	Návrh štátneho záverečného účtu bol predložený aj na rokovanie Porady ekonomických ministrov a Rade hospodárskej a sociálnej dohody SR. Závery z ich rokovaní uvedie podpredseda vlády a minister financií pri uvádzaní materiálu na rokovaní vlády.
	Po schválení vládou a zapracovaní jej pripomienok bude návrh predložený na schválenie Národnej rade SR. Zákon o rozpočtových pravidlách ustanovuje vláde povinnosť, predložiť návrh štátneho záverečného účtu parlamentu najneskôr do šiestich mesiacov po uplynutí príslušného rozpočtového roka. Preto je nevyhnutné, aby vláda do tohto termínu návrh prerokovala a schválila.
Materiál neobsahuje skutočnosti, ktoré by podliehali ktorémukoľvek zo stupňov utajenia v zmysle zákona č. 241/2001 Z. z. o ochrane utajovaných skutočností a o zmene a doplnení niektorých zákonov a Vyhlášky Národného bezpečnostného úradu č. 432/2001 Z. z., ktorou sa ustanovuje zoznam utajovaných skutočností. Je možné sprístupniť ho podľa zákona č. 211/2000 Z. z.

S P R Á V A

K  NÁVRHU ŠTATNEHO ZÁVEREČNÉHO ÚČTU SR ZA ROK 2002